ΨΗΦΙΣΜΑ ΤΟΥ ΣΥΜΒΟΥΛΙΟΥ της 22ας Δεκεμβρίου 1994 για την ασφάλεια των επιβατηγών οχηματαγωγών "Roll-on/Roll-off" (94/C 379/05)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Υπενθυμίζοντας την ανακοίνωση της Επιτροπής με τίτλο "κοινή πολιτική για την ασφάλεια στη θάλασσα" και το σχετικό ψήφισμα του Συμβουλίου της 8ης Ιουνίου 1993 (1),

Με βαθειά ανησυχία λόγω του καταστροφικού ατυχήματος του επιβατηγού οχηματαγωγού "Roll-on/Roll-off" "Estonia" της Εσθονίας, το οποίο ανετράπη σε τρικυμία κατά τη διάρκεια του ταξιδίου του από το Ταλλίν στη Στοκχόλμη στις 28 Σεπτεμβρίου 1994 με τραγικό αποτέλεσμα να απωλεσθούν πάνω από 900 ζωές,

Έχοντας επίσης επίγνωση του γεγονότος ότι παρόμοια ατυχήματα με επιβατηγά οχηματαγωγά "Roll-on/Roll-off" έχουν συμβεί και άλλες φορές στα ευρωπαϊκά ύδατα τα πρόσφατα χρόνια,

Πεπεισμένο ότι, υπό το πρίσμα αυτών των ατυχημάτων, η λειτουργία των επιβατηγών οχηματαγωγών "Roll-on/Roll-off" στα ευρωπαϊκά ύδατα, και ιδίως ο σχεδιασμός και ο εξοπλισμός, το επίπεδο των προσόντων του πληρώματος και η ευθύνη των πλοιοκτητών και των φορέων εκμετάλλευσης των πλοίων αυτού του τύπου, πρέπει να αναθεωρηθούν και να βελτιωθούν,

Αναφερόμενο στην οδηγία 94/58/ΕΚ του Συμβουλίου της 22ας Νοεμβρίου 1994 σχετικά με το ελάχιστο επίπεδο εκπαίδευσης των ναυτικών (2), και ιδίως στο άρθρο 8 παράγραφοι 1 και 2, το οποίο ορίζει, μεταξύ άλλων, ειδικές απαιτήσεις για την επικοινωνία επί των επιβατηγών πλοίων.

Ι

1. ΕΚΦΡΑΖΕΙ την ικανοποίησή του για την πρωτοβουλία του διεθνούς ναυτιλιακού οργανισμού (ΔΝΟ) να συσταθεί ειδική ad hoc επιτροπή ναυτιλιακών εμπειρογνωμόνων για να κάνει συστάσεις ως προς τη βελτίωση της ασφάλειας των επιβατηγών οχηματαγωγών "Roll-on/Roll-off",

2. ΚΑΛΕΙ τα κράτη μέλη και την Επιτροπή να υποστηρίξουν πλήρως την πρωτοβουλία του ΔΝΟ και να συνεργαστούν κατά τρόπον ώστε να μπορέσει η ειδική επιτροπή των εμπειρογνωμόνων να υποβάλει τα συμπεράσματα και τις συστάσεις της μέχρι το Μαΐο του 1995- ΚΑΛΕΙ τα κράτη μέλη και την Επιτροπή να συνεργαστούν για να εξασφαλίσουν ότι η ειδική επιτροπή δεν θα περιοριστεί μόνο στην εξέταση των τεχνικών στοιχείων, αλλά θα λάβει υπόψη και την ευρύτερη ανθρώπινη διάσταση,

3. ΚΑΛΕΙ τα κράτη μέλη και την Επιτροπή να υποβάλουν ή να υποστηρίξουν προτάσεις σύμφωνα με τις οποίες θα πρέπει ο ΔΝΟ:

α) να προβεί επειγόντως σε διεξοδική αναθεώρηση των απαιτήσεων ευσταθείας του πλοίου, τόσο όταν το πλοίο είναι άθικτο, όσο και όταν έχει υποστεί ζημία, οι οποίες ισχύουν για τα επιβατηγά οχηματαγωγά "Roll-on/Roll-off", με στόχο τη σημαντική βελτίωση της αντοχής των σκαφών αυτών-

β) να προβεί σε αναθεώρηση των διαδικασιών εκκένωσης που εφαρμόζονται στα επιβατηγά οχηματαγωγά "Roll-on/Roll-off", συμπεριλαμβανομένων των διαδικασιών, του εξοπλισμού και των απαιτήσεων εκπαίδευσης του πληρώματος για την ταχεία εκκένωση, την αποτελεσματική και κατανοητή ανακοίνωση πληροφοριών σχετικά με την ασφάλεια και την παροχή οδηγιών εκκένωσης στους επιβάτες του πλοίου-

γ) να προβεί σε αναθεώρηση των απαιτήσεων για την παρουσία ειδικευμένου ιατρικού προσωπικού επί των επιβατηγών οχηματαγωγών "Roll-on/Roll-off" που εκτελούν μεγάλα ταξίδια-

δ) να αναλάβει προπαρασκευαστικές εργασίες για την τροποποίηση της σύμβασης SOLAS ή την προετοιμασία ανεξάρτητης σύμβασης για τη διερεύνηση των θαλάσσιων ατυχημάτων και τη συνεργασία των κρατών μελών στη διερεύνηση των ατυχημάτων αυτών-

ε) να εξετάσει τις τεχνικές προδιαγραφές που απαιτούνται για τον υποχρεωτικό εφοδιασμό των επιβατηγών οχηματαγωγών "Roll-on/Roll-off" με μηχανήματα καταγραφής κάθε σχετικού με το ταξίδι στοιχείου για να διευκολύνεται η διερεύνηση μετά από θαλάσσιο ατύχημα-

στ) να προβεί στις κατάλληλες ενέργειες για να μπορέσουν να εφαρμόζονται τα πρότυπα που προβλέπονται στη "συμφωνία για την ευστάθεια των υπαρχόντων επιβατηγών πλοίων του τύπου "Ro-Ro" που εκτελούν διαδρομές από και προς λιμένες εντός καθορισμένης θαλάσσιας περιοχής της Βορειοδυτικής Ευρώπης" ως "τοπικό" πρότυπο και για να έχουν τα κράτη μέλη τη δυνατότητα να εφαρμόζουν τα πρότυπα αυτά σε όλα τα επιβατηγά οχηματαγωγά "Roll-on/Roll-off" που εκτελούν διαδρομές από και προς όλους τους λιμένες της συγκεκριμένης αυτής περιοχής-

ζ) να προβεί στην καλύτερη εστίαση και την επίσπευση των εργασιών της υποεπιτροπής του ΔΝΟ για την εφαρμογή των συμβάσεων από το κράτος της σημαίας (FSI)-

η) να εξετάσει την ανάγκη προετοιμασίας λειτουργικών κατευθυντηρίων γραμμών για χρήση σε περίπτωση αντίξοων καιρικών συνθηκών ανάλογα με το μέγεθος/τύπο των εν λόγω πλοίων "Ro-Ro" και της περιοχής λειτουργίας των,

4. ΚΑΛΕΙ τα κράτη μέλη και την Επιτροπή να προσπαθήσουν, εντός του πλαισίου του Μνημονίου των Παρισίων, να εφαρμόσουν το συντομότερο δυνατό και το αργότερο την 1η Ιανουαρίου 1995 τις διατάξεις που αφορούν την ενισχυμένη επιθεώρηση, οι οποίες περιλαμβάνονται στο σχέδιο οδηγίας για τον έλεγχο από το κράτος του λιμένα.

ΙΙ

ΚΑΛΕΙ την Επιτροπή να υποβάλει προτάσεις για αποφάσεις του Συμβουλίου όσον αφορά:

1. την ταχεία υποχρεωτική εφαρμογή του διεθνούς κώδικα ασφαλούς διαχείρισης (ψήφισμα ΔΝΟ Α.741(18)) ήδη από 1ης Ιουλίου 1996 σε όλες τις τακτικές μεταφορές επιβατηγών οχηματαγωγών "Roll-on/Roll-off" από ή προς ευρωπαϊκούς λιμένες σύμφωνα με το διεθνές δίκαιο,

2. την επιβολή υποχρέωσης για όλα τα σκάφη τακτικών γραμμών "Roll-on/Roll-off" που μεταφέρουν επιβάτες από ή προς λιμένες της Ευρωπαϊκής Ένωσης σε διαδρομές που διαρκούν ορισμένο αριθμό ωρών ο οποίος θα καθοριστεί, να εγκαταστήσουν σύστημα για την ανά πάσα στιγμή ακριβή ένδειξη του αριθμού και των ονομάτων, σε διαδρομές δε μικρής διάρκειας μόνον του αριθμού, των επιβατών και των μελών του πληρώματος που ευρίσκονται επί του σκάφους, εκτός από την περίπτωση ειδικής παρεκκλίσεως για ταξίδια πολύ μικρής διάρκειας. Οι πληροφορίες αυτές θα πρέπει να διαβιβάζονται στην ξηρά πριν από τον απόπλου του σκάφους, σε σημείο στο οποίο οι αρμόδιες αρχές έχουν άμεση πρόσβαση,

3. ένα διευρυμένο σύστημα υποχρεωτικής επιθεώρησης, συμπεριλαμβανομένων ελέγχων λειτουργίας κ.λπ., για όλα τα επιβατηγά οχηματαγωγά "Roll-on/Roll-off" που εκτελούν διαδρομές από ή προς λιμένες της Ευρωπαϊκής Ένωσης πριν από την έναρξη εκτέλεσης νέων διαδρομών και κατόπιν κατά τακτά χρονικά διαστήματα,

4. ένα σύστημα, συμβατό με το διεθνές δίκαιο και την ανάγκη αποφυγής αυθαίρετων παρεμβολών στην ελευθερία του εμπορίου, που θα επιτρέπει στα κράτη μέλη να ελέγχουν την ασφάλεια όλων των επιβατηγών οχηματαγωγών "Roll-on/Roll-off" τα οποία εξυπηρετούν τους λιμένες της Ευρωπαϊκής Ένωσης, συμπεριλαμβανομένου του δικαιώματος διερεύνησης των θαλάσσιων ατυχημάτων, όπως αναφέρεται στα σχετικά ψηφίσματα του ΔΝΟ.

ΙΙΙ

1. ΣΗΜΕΙΩΝΕΙ την πρόθεση της Επιτροπής να υποβάλει το συντομότερο δυνατόν τις προτάσεις που αναφέρονται στο πρόγραμμα δράσης της, τις οποίες ζήτησε το Συμβούλιο, και οι οποίες θα μπορούσαν να συμβάλουν ευνοϊκά στην ασφάλεια των επιβατηγών οχηματαγωγών "Roll-on/Roll-off", και ιδίως αυτές που αφορούν:

- την εφαρμογή κατάλληλων ωραρίων και συνθηκών εργασίας που εξασφαλίζουν την ασφάλεια στα εν λόγω επιβατηγά πλοία,

- τους κοινούς κανόνες ασφαλείας για το ναυτιλιακό εξοπλισμό που χρησιμοποιείται σε εμπορικά και επιβατηγά πλοία, συμπεριλαμβανομένων των δυνατοτήτων διάσωσης, ιδίως επί των πλοίων με υψηλές πλευρές,

- την υποχρεωτική εφαρμογή των σχετικών διατάξεων ορισμένων ψηφισμάτων της συνέλευσης του ΔΝΟ,

- τους κανόνες ασφαλείας για τα επιβατηγά πλοία που εκτελούν εσωτερικά δρομολόγια,

2. ΚΑΛΕΙ την Επιτροπή να διερευνήσει τις επιπτώσεις του ανταγωνισμού επί της ασφαλούς λειτουργίας των οχηματαγωγών και να υποβάλει έκθεση στο Συμβούλιο,

3. ΚΑΛΕΙ την Επιτροπή να υποβάλει έκθεση, ένα χρόνο μετά την εφαρμογή από τα κράτη μέλη της οδηγίας 94/58/ΕΚ του Συμβουλίου σχετικά με την αποτελεσματικότητα των ρυθμίσεων επικοινωνίας όσον αφορά τους επιβάτες, οι οποίες προβλέπονται στην εν λόγω οδηγία.

IV

1. ΠΑΡΟΤΡΥΝΕΙ τα κράτη μέλη να ενημερώνουν την Επιτροπή για οποιαδήποτε δυσκολία συναντούν σε σχέση με την εφαρμογή των υποχρεώσεών τους όσον αφορά το GMDSS (γενικό σύστημα για τον κίνδυνο και την ασφάλεια στη θάλασσα),

2. ΠΑΡΟΤΡΥΝΕΙ τα κράτη μέλη να ελέγχουν ότι οι απαιτήσεις τους όσον αφορά την εφαρμογή των κατευθυντήριων γραμμών για τις διαδικασίες έχμασης των οδικών οχημάτων που μεταφέρονται με οχηματαγωγά "Roll-on/Roll-off", και ιδίως αυτές που αφορούν τα έχματα (ψήφισμα ΔΝΟ Α.581/(14)), εφαρμόζονται σωστά από τους φορείς εκμετάλλευσης των επιβατηγών οχηματαγωγών "Roll-on/Roll-off",

3. ΠΑΡΟΤΡΥΝΕΙ όλους τους νηογνώμονες, και ιδίως εκείνους που είναι ευρωπαϊκά μέλη της διεθνούς ένωσης νηογνωμόνων (IACS), να αξιολογήσουν και να ενισχύσουν τους οικείους κανόνες τους για τα δομικά στοιχεία των οχηματαγωγών "Roll-on/Roll-off". Θα πρέπει να μελετηθεί με ιδιαίτερη προσοχή το θέμα της κατασκευής και του τρόπου ασφαλούς έχμασης των θυρών στα επιβατηγά οχηματαγωγά "Roll-on/Roll-off" από τις οποίες έχουν πρόσβαση τα οχήματα στα προοριζόμενα γι' αυτά καταστρώματα,

4. ΥΠΟΓΡΑΜΜΙΖΕΙ την ανάγκη να εξασφαλιθεί ότι είναι διαθέσιμος ο κατάλληλος εξοπλισμός έρευνας και διάσωσης.

V

ΑΠΟΦΑΣΙΖΕΙ να διατηρήσει στην ημερήσια διάταξή του το ζήτημα της ασφάλειας των οχηματαγωγών.

(1) ΕΕ αριθ. C 271 της 7. 10. 1993, σ. 1.

(2) ΕΕ αριθ. L 319 της 12. 12. 1994, σ. 28.